El Govern ha aprovat un Decret llei que habilita les entitats esportives de Catalunya a utilitzar mitjans electrònics per reunir-se i que els seus òrgans de govern puguin prendre acords en els casos d'assemblees ordinàries, reunions i renovació de mandats de les juntes de govern, sempre que els seus estatuts no ho prohibeixin expressament.
A través de la modificació del Decret Legislatiu 1/2000 pel qual s'aprova el Text únic de la Llei de l'esport, en el qual s'introdueix un nou article 31 bis, el Govern duu a terme aquesta intervenció normativa immediata en el marc de la situació d'excepcionalitat generada per la pandèmia de la Covid-19, amb la voluntat de garantir el funcionament de les entitats esportives, peça clau del sector de l'esport i de l'activitat física de Catalunya.
Segons el que estableix el nou Decret llei, les juntes directives de les entitats esportives i les seves comissions delegades també podran adoptar acords sense reunió, d'acord amb allò que disposa l'article 312-7 del Codi Civil de Catalunya, encara que els estatuts no ho prevegin.
D'altra banda, podran celebrar-se les assemblees generals de les entitats esportives de Catalunya a distància per garantir el funcionament ordinari de l'entitat esportiva, però en cap cas es podran fer per modificar els estatuts i reglaments de l'entitat, elegir els membres de la junta directiva, aprovar el vot de censura, acordar la transformació, la fusió o l'escissió de l'entitat, i dissoldre l'entitat.
El Decret llei incorpora una disposició transitòria primera, que habilita les juntes directives de les entitats a adoptar acords sobre les mesures que permetin garantir el funcionament essencial de l'entitat com a conseqüència de la crisi sanitària de la Covid-19 en el supòsit què no sigui possible la realització de les reunions de l'assemblea general a distància.
Les federacions esportives també podran adoptar les mesures que estimin necessàries sobre el calendari de competició esportiva corresponent a la temporada 2020-2021, que desplegaran els seus efectes a partir de la data de la seva aprovació.
Així mateix, els acords que les juntes directives de les entitats esportives adoptin s'han de ratificar per l'assemblea general de l'entitat, en reunió ordinària o extraordinària, en el període màxim 60 dies naturals a partir de la data en què deixi de produir efectes la Resolució SLT/2107/2020, de 28 d'agost, per la qual s'adopten mesures especials en matèria de salut pública per a la contenció del brot epidèmic de la pandèmia de la Covid-19 a Catalunya.
Aprovació del comptes anuals de les entitats esportives
El text legat aprovat pel Govern determina que les assemblees generals ordinàries de les entitats esportives de Catalunya que no es puguin celebrar a causa de les mesures adoptades mitjançant la Resolució SLT/2107/2020, de 28 d'agost, i que no es puguin realitzar per mitjans electrònics, s'hauran de celebrar abans de l'1 de gener de 2021 quan tinguin per objecte l'aprovació de la gestió de la junta directiva, els comptes anuals de l'exercici econòmic 2019, el pressupost del present exercici econòmic 2020 i els acords que les juntes directives hagin adoptat d'acord amb l'establert per la disposició transitòria primera.
En el supòsit que l'1 de gener de 2021 continuïn vigents les mesures establertes per la Resolució SLT/2107/2020, de 28 d'agost, esmentada, les assemblees generals ordinàries s'han de celebrar dins del termini dels 60 dies següents a la data en què aquelles mesures hagin deixat de produir efectes.
Finalment, la disposició transitòria tercera del Decret llei estableix que el mandat de les juntes directives de les entitats esportives de Catalunya que hagi expirat durant la vigència de l'estat d'alarma declarat pel Reial Decret 463/2020, de 14 de març, o durant el període comprès entre la data d'aixecament de l'estat d'alarma i la data d'entrada en vigor d'aquest Decret llei, queda prorrogat fins el 31 de desembre de 2020.
Si una entitat ha de renovar la junta directiva amb mandat perllongat, l'elecció de la nova junta directiva s'ha de realitzar com a màxim en aquesta data.
En la convocatòria del procediment electoral es podrà preveure que l'acte de votacions per a l'elecció dels membres de la nova junta directiva es realitzi de forma independent a la celebració d'una assemblea general, de manera que en aquest acte de votació independent es puguin adoptar les mesures sanitàries vigents en el moment de la seva realització i a l'efecte que els electors puguin emetre el seu vot de manera lliure, presencial, directa, igual i secreta.
No obstant, la junta electoral podrà preveure que l'acte de votacions per a l'elecció dels membres de la nova junta directiva es faci de manera independent a la realització d'una assemblea general.
La mesura permet regular l'actuació dels òrgans col·legiats de les entitats esportives per tal que puguin continuar amb el desenvolupament de la seva activitat